SCC บ่ายบวกเกือบ 2% หลังงบ Q2/58 พุ่งกว่า 60% พร้อมปันผล 7.50 บ.
SCC ช่วงบ่ายปรับขึ้นเกือบ 2%  ณ เวลา 15.22 น. อยู่ที่ 518.00 บาท เพิ่มขึ้น 8.00 บาท หรือ 1.57% สูงสุดที่ 518.00 บาท ต่ำสุดที่ 506.00 บาท มูลค่าการซื้อขาย 506.13 ลบ. หลังจากประกาศงบ Q2/58 พุ่งกว่า 60% พร้อมแจกปันผล 7.50 บ. XD 10 ส.ค.นี้
29 ก.ค. 2558

ผู้สื่อข่าวรายงานว่า ราคาหุ้นบริษัท ปูนซิเมนต์ไทย จำกัด(มหาชน) หรือ SCC ณ เวลา 15.22 น. อยู่ที่ 518.00 บาท เพิ่มขึ้น 8.00 บาท หรือ 1.57% สูงสุดที่ 518.00 บาท ต่ำสุดที่ 506.00 บาท มูลค่าการซื้อขาย 506.13 ลบ. ขณะที่ ดัชนีตลาดหุ้นไทยโดยรวมบวก 0.24%
 

 
ทั้งนี้ หลังจากที่ SCC รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 1.39 หมื่นล้านบาท หรือมีกำไรสุทธิ 11.56 บาทต่อหุ้น เพิ่มขึ้น 63% จากช่วงเดียวกันของปีก่อนที่มีกำไรสุทธิ 8.53 พันล้านบาท หรือมีกำไรสุทธิ 7.11 บาทต่อหุ้น
สำหรับผลการดำเนินงานช่วง 6 เดือนแรกมีกำไรสุทธิ 2.49 หมื่นล้านบาท หรือ 20.79 บาทต่อหุ้น เพิ่มขึ้น 48% จากช่วงเดียวกันของปีก่อนที่มีกำไรสุทธิ 1.69 หมื่นล้านบาท หรือ 14.09 บาทต่อหุ้น
ทั้งนี้ผลการดำเนินงานดังกล่าวที่เพิ่มขึ้น เนื่องจากบริษัทมีผลการดำเนินงานของธุรกิจเคมีภัณฑ์จากส่วนต่างราคาของสินค้าเคมีภัณฑ์ส่วนใหญ่เพิ่มสูงขึ้น ส่วนแบ่งกำไรจากเงินลงทุนในบริษัทร่วมของธุรกิจเคมีภัณฑ์เพิ่มสูงขึ้น
นอกจากนี้ ได้ประกาศจ่ายปันผลระหว่างกาลเป็นเงินสดจำนวน 7.50 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 10 ส.ค.58 และกำหนดจ่ายเงินปันผลในวันที่ 27 ส.ค.58
 
ขณะที่บริษัทคาดว่ากำไรสุทธิปีนี้จะทำได้สูงกว่าปีก่อนที่มีกำไรสุทธิ 3.3 หมื่นล้านบาท รับผลดีอัตรากำไร (มาร์จิ้น) ปิโตรเคมีปรับตัวดีขึ้น โดยคาดว่าปีนี้ส่วนต่างราคาผลิตภัณฑ์ (สเปรด) ปิโตรเคมีเฉลี่ยอยู่ที่ 750 เหรียญสหรัฐ/ตัน จากปีก่อน 682 เหรียญสหรัฐ/ตัน
ส่วนยอดขายปีนี้ยังคงเป้าไว้ที่ 4.87 แสนล้านบาท โดยเชื่อว่าแนวโน้มยอดขายและกำลังผลิตครึ่งปีหลังทั้งในประเทศและต่างประเทศจะปรับตัวดีขึ้น รวมทั้งความต้องการปูนซิเมนต์ที่คาดว่าจะเติบโตสูงถึง 5-6% ทั้งนี้เริ่มเห็นสัญญาณการพลิกกลับมาฟื้นตัวตั้งแต่ไตรมาส 2/58 หลังจากหดตัวติดต่อกันมา 3 ไตรมาส จึงประเมินว่าทั้งปีนี้ความต้องการใช้ปูนจะเติบโตได้ราว 3%